b'\n_START_ARTICLE_\nBombefly\n_START_PARAGRAPH_\nEt bombefly er et milit\xc3\xa6rt fly, der kan angribe skibe og m\xc3\xa5l p\xc3\xa5 jorden med bomber._NEWLINE_Den f\xc3\xb8rste kendte anvendelse af bomber kastet fra et fly mod m\xc3\xa5l p\xc3\xa5 jorden var i 1911, hvor en italiensk pilot smed 4 h\xc3\xa5ndgranater mod to tyrkiske m\xc3\xa5l fra et observationsfly anvendt under den italiensk-tyrkiske krig. Det var tidligt i flyvningens historie, hvor flyvemaskinernes rolle i krigstjeneste var begr\xc3\xa6nset til observation af f.eks. fremmede troppebev\xc3\xa6gelser eller egne artillerinedslag._NEWLINE_I l\xc3\xb8bet af 1. verdenskrig fandt man p\xc3\xa5 at montere maskingev\xc3\xa6rer p\xc3\xa5 flyvemaskinen til nedskydning af fjendtlige observationsfly, og piloterne fandt ogs\xc3\xa5 p\xc3\xa5 at nedkaste h\xc3\xa5ndgranater over fjendens skyttegrave. I l\xc3\xb8bet af krigen blev artillerigranater udviklet til egentlige bomber til nedkastning fra flyvemaskiner; f\xc3\xb8rst nogle, som observat\xc3\xb8ren smed ud over siden fra cockpittet, men senere blev bomberne monteret i egnede holdere under flyet._NEWLINE_I mellemkrigstiden udvikledes bombeflyene og efterh\xc3\xa5nden som nyttelasten \xc3\xb8gedes, kunne maskinerne enten b\xc3\xa6re f\xc3\xa5, store bomber(op til 1 ton) eller mange, mindre bomber. I sidstn\xc3\xa6vnte tilf\xc3\xa6lde var der ikke plads til bomberne under flyet, s\xc3\xa5 en egentlig bombelast udvikledes, hvor bomberne l\xc3\xa5 i holdere og blev f\xc3\xb8rt ud gennem bombelugerne i bunden af flyet._NEWLINE_Til forsvar mod fjendtlige jagerfly indf\xc3\xb8rtes en sekund\xc3\xa6r bev\xc3\xa6bning af manuelt betjente maskingev\xc3\xa6rer, monteret i flyets sider, top, bund, for og agter, ofte i specielt indrettede, drejelige kanont\xc3\xa5rne (turrets)._NEWLINE_Mere moderne forsvarsmekanismer best\xc3\xa5r bl.a. af sensorer, der detekterer om fjendtlig radar er l\xc3\xa5st p\xc3\xa5 flyet. I s\xc3\xa5danne tilf\xc3\xa6lde kan man efterlade et kunstigt radarekko efter sig i luften ved at skyde chaff ud. Det er sm\xc3\xa5 s\xc3\xb8lvfoliestrimler, der bliver h\xc3\xa6ngende l\xc3\xa6nge i luften og reflekterer radarstr\xc3\xa5ler._NEWLINE_Hvis flyet er m\xc3\xa5l for et varmes\xc3\xb8gende missil, kan der udskydes flares, lyskugler, som med deres varmestr\xc3\xa5ling lokker missiler v\xc3\xa6k fra flyet.\n_START_SECTION_\nBombemetoder\n_START_PARAGRAPH_\nDykbombefly (engelsk: "dive bomber", tysk: "Sturzkampfflugzeug" eller "Sturzkampfbomber ") er beregnet til at dykke lodret mod deres m\xc3\xa5l fra stor h\xc3\xb8jde, for at opn\xc3\xa5 st\xc3\xb8rre pr\xc3\xa6cision og begr\xc3\xa6nse effekten af antiluftskyts. Denne type var is\xc3\xa6r brugt f\xc3\xb8r og under 2. verdenskrig._NEWLINE_I mods\xc3\xa6tning hertil st\xc3\xa5r bombefly (tysk: "Horizontalbomber") som flyver vandret over m\xc3\xa5lomr\xc3\xa5det n\xc3\xa5r de kaster deres bomber. Denne bombemetode havde sin storhedstid under 2. verdenskrig, hvor eskadriller af tunge bombefly t\xc3\xb8mte deres bombelaster over storbyer. Bombemetoden fik en ren\xc3\xa6ssance med indf\xc3\xb8relsen af krydsermissiler, laser- og satellitstyrede bomber._NEWLINE_Indf\xc3\xb8relsen af computere i kampfly muliggjorde avancerede bombekast som Toss bombing og High-angle bombing. Derved undgik det bombende fly at overflyve m\xc3\xa5lomr\xc3\xa5det og kunne undg\xc3\xa5 jord til luft-missiler og trykb\xc3\xb8lgen fra kernev\xc3\xa5ben.'